Dyravörður fluttur á bráðadeild eftir árás Einn dyravörður var fluttur á bráðadeild eftir árásina . Annar kom þangað sjálfur til að láta gera að sári . mbl.is / Hjörtur Dyravörður var í nótt fluttur á bráðadeild með sjúkrabifreið eftir að þrír menn réðust gegn honum og tveimur öðrum dyravörðum á veitingastað í miðbænum . Samkvæmt dagbók lögreglu var tilkynnt um líkamsárásina á öðrum tímanum í nótt , en þá voru dyraverðirnir að vísa mönnunum þremur út af staðnum . Réðust þeir þá á dyraverðina . Sá sem fluttur var á bráðadeild fékk ítrekuð spörk í höfuðið , en annar dyravörður fékk glas í höfuðið . Hann fór einnig á bráðadeild til að láta gera að sári . Þriðji dyravörðurinn var með minni áverka , kúlu og mar við augabrún . Þegar lögregla kom á vettvang voru mennirnir farnir af vettvangi .